Unión del Pueblo Navarro talde parlamentarioari atxikitako foru parlamentari Miguel Bujanda Cirauqui jaunak 11-23/PES-00145 galdera egin du idatziz Ebroko Konfederazio Hidrografikoaren idazkariak jasotako salaketari buruz eta Aldeanueva de Ebron (Errioxa) Lodosako ubideko 2.300 ha ureztalur handitzeari buruz. Hona hemen Landa Garapeneko eta Ingurumeneko kontseilariak horretaz ematen dion informazioa, Nekazaritza eta Abeltzaintzako Zuzendaritza Nagusiaren Nekazaritzako Azpiegituren Zerbitzuak emandakoa, alegia:

**Zer nolako zaintza egin du Nafarroako Gobernuak eta zer neurri hartuko ditu Tuterako Huertas Mayores ureztatzaileen elkarteak azken 30 urteetan bere idazkaria izan dena salatu ondoren, egindako kontabilitate eta lan irregulartasunak direla-eta?**

Urei buruzko Legearen testu bategina onesten duen uztailaren 20ko 1/2001 Legegintzako Errege Dekretuak ezartzen duenarekin bat, erabiltzaileen erkidegoak, arroko organismoak emandako uren emakida baten titular diren aldetik, ez dira autonomia erkidegoen tutoretzapeko erakundeak. Parlamentariak aipatzen duen kasuan, salaketak epaitegietan arrakasta izanez gero eta Nafarroako Ogasun Publikorako kalteak egiaztatzen badira, foru administrazioa kasuan kasu agertuko da sortutako kaltea berroneratzeko.

**Gobernua jakinaren gainean al dago Aldeanueva de Ebron (Errioxa) Lodosako ubideko 2.300 ha ureztalur “handitu” behar direla, zeinak eragiten ahal baitio Nafarroako elkarteen etorkizunari? Nola defendatu behar du Gobernuak Nafarroako ureztatzaileen elkarteak konparaziozko bidegabekeria horren aurrean?**

Arroko erakundeak ahalmena du eman dituen ur emakidak aldatzeko, eta parlamentariaren kasuan emakida azalera handitzea da hizpide, esleitutako emakida bera handitu gabe, Nafarroako ureztatzaileen erkidegoen beste aldaketa batzuetan gertatu den bezala. Horietako batzuk (Viana I) izapidetzen ari dira orain. Beraz, ezin da esan konparaziozko bidegabekeriarik dagoenik.

Hori guztia jakinarazten dut, Nafarroako Parlamentuko Erregelamenduaren 215. artikuluan ezarritakoa betez

Iruñean, 2023ko azaroaren 15ean

Landa Garapeneko eta Ingurumeneko kontseilaria: José María Aierdi Fernández de Barrena